Foilsiú iarratais ar ainm a chlárú de bhun Airteagal 50(2)(a) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta do tháirgí talmhaíochta agus do bhia-earraí

(2022/C 315/07)

Leis an bhfoilseachán seo, tugtar an ceart chun cur i gcoinne an iarratais de bhun Airteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle (1) laistigh de 3 mhí ó dháta an fhoilseacháin seo.

DOICIMÉAD AONAIR

“Keleméri bárányhús”

Uimh AE: PGI-HU-02480 – 7.9.2018

STFC ( ) TGFC (X)

1. Ainm(neacha) [STFC nó TGFC]

“Keleméri bárányhús”

2. Ballstát nó Tríú Tír

an Ungáir

3. Tuairisc ar an táirge talmhaíochta nó ar an mbia-earra

3.1. Cineál táirge

Aicme 1.1: Feoil úr (agus scairteach)

3.2. Tuairisc ar an táirge lena mbaineann an t-ainm in (1)

Is í “Keleméri bárányhús” an fheoil a thagann ó uain de thionscnamh Île-de-France nó an fheoil a thagann ó fhireannaigh Suffolk agus a choimeádtar agus a thógtar in Kelemér ó roghnú go marú. Ní féidir na caoirigh a bheith ina n-ainmhithe de chineálacha Racka, Cikta ná Cigája. Tráth a maraithe, ní féidir na huain a bheith níos sine ná 120 lá d’aois, agus ní féidir a meáchan coirp beo a bheith níos mó ná 40 kg.

Is féidir “Keleméri bárányhús” a dhíol mar a leanas:

— mar chonablach iomlán, maille le horgáin inmheánacha chuas an chliabhraigh agus an bhoilg (ae, scamhóga, croí, laraing, duáin), seachas scairteach do-ite;

— mar leathchonablach, nó

— mar chonablach nó leathchonablach atá gearrtha de réir riachtanais an tomhaltóra, agus an chnámh ann nó as;

fuaraithe nó reoite.

Saintréithe fisiciúla agus orgánaileipteacha “Keleméri bárányhús”: dea-bholadh úr, mín, spíosrach; blas spíosrach agus uigeacht bhog; dath glédhearg; gan aon bhrat saille ar an bhfeoil ná san fheoil; bíonn cuma mharmarach ar dhromchla na feola gearrtha a bhuí le sraitheanna tanaí saille ionmhatánaí.

Faoi chraiceann na n-uan nó i réigiún an bhoilg is féidir sraith an-tanaí d’fhiochán sailleach a fheiceáil, arb ar éigean a thabharfaí faoi deara é.

3.3. Beatha (maidir le táirgí de thionscnamh ainmhíoch amháin) agus amhábhair (maidir le táirgí próiseáilte amháin)

Le linn dóibh a bheith sa loca coinneála, ní ólann na huain ach bainne cíche. Tríd an ainmhí a aistriú chuig loca uanbhreithe, is féidir leis tosú á bheathú féin ní hamháin ar bhainne cíche, ach ar fhéar tirim ad libitum agus ar bheatha ó phlandaí óga fíneálta roghnaithe a thagann ón talamh féaraigh sa limistéar geografach sainithe. Féar atá in 80 % den fhéar tirim agus plandaí luibhe agus plandaí fiáine eile atá san 20 % eile de. Is comhpháirteanna suntasacha eile den talamh féaraigh sin na haon fhéara cleiteacha dá bhfuil san Eoraip, amhail feisciú caorach (Festuca ovina) nó coirce bréige (Arrhenatherum elatius), agus plandaí luibhe amhail lus Bhealtaine (Tripleurospermum perforatum) nó luibh na ndaitheacha (Achillea millefolium). Seachas féar tirim, ní fhaigheann na huain ach cainníochtaí sonracha beatha, nó beatha agus farae (eorna, coirce), ag brath ar an meáchan maraithe inmhianaithe.

Tagann méadú rianúil ar riachtanais fuinnimh na n-uan a choimeádtar i locaí uanbhreithe i gcomhréir leis an méadú ar a meáchan coirp agus, mar sin, tagann méadú rianúil ar an méid féir thirim agus beatha a itear ad libitum freisin agus, an tráth céanna, tagann laghdú ar an méid bainne cíche a óltar. Comhdhéanamh na beatha a thugtar ad libitum do na huain: fuinneamh: 8,99 MJ/Kg ábhar tirim: 86 % garbhphróitéin: 16,23 % amhshnáithín: 11,0 %.

Tá mianraí (Ca, Na, Se) agus vitimíní A, D3 agus E sa bheatha freisin, ar leordhóthanach iad chun riachtanais fáis uile an uain a chomhlíonadh ag gach céim forbartha. Ní féidir soighe, plandaí OGM, próitéin ainmhíoch, cruithneacht agus arbhar Indiach, ná earraí cógaisíochta a bheith sa bheatha. Athraíonn beathú na n-uan de réir a n-aoise:

1. Aois: 5–14 lá; meáchan coirp beo: níos lú ná 6 kg; ar coimeád i/in: loca coinneála; á bheathú ar: bainne cíche

2. Aois: 14–40 lá; meáchan coirp beo: 6–16 kg; ar coimeád i/in: loca uanbhreithe; á bheathú ar: bainne cíche, forlíonta le beatha agus féar tirim ad libitum

3. Aois: 41–120 lá; meáchan coirp beo: 16–40 kg; ar coimeád i/in: feirm ramhraithe; á bheathú ar: 70 % ar bheatha agus 30 % ar fhéar tirim ad libitum ag 41–90 lá d’aois; 15 % ar eorna, 15 % ar choirce agus 70 % ar fhéar tirim ag 91–120 lá d’aois.

3.4. Céimeanna sonracha sa táirgeadh nach mór a dhéanamh sa limistéar geografach sainithe

Ní mór na huain a phórú sa limistéar geografach sainithe ó roghnú go marú.

3.5. Rialacha sonracha maidir le slisniú, grátáil, pacáistiú etc. an táirge dá dtagraíonn an t-ainm cláraithe

—

3.6. Rialacha sonracha maidir le lipéadú an táirge dá dtagraíonn an t-ainm cláraithe

—

4. Sainmhíniú achomair ar an limistéar geografach

Laistigh de theorainneacha riaracháin shráidbhaile Kelemér.

5. Nasc leis an limistéar geografach

Tá an nasc idir “Keleméri bárányhús” agus an limistéar geografach bunaithe ar shaintréithe sonracha cáilíochta an táirge.

Maidir leis an teicníc beathaithe agus tógála, ar teicníc í a dtéann na huain de chuid fhireannaigh Île-de-France nó Suffolk in oiriúint di go maith, tá ról lárnach aici i dtáirgeadh na huaineola seo, uaineoil a bhfuil dea-bholadh agus blas úr mín spíosrach uaithi, a bhfuil uigeacht bhog aici agus a bhfuil dath glédhearg uirthi.

Tá sráidbhaile Kelemér suite ag bun raon cnoc Gömör-Szepes sna hArdtailte Tuaisceartacha, laistigh de Pháirc Náisiúnta Aggtelek, a theorannaítear le habhainn Sajó agus le sruth Kelemér. Tá an talamh droimneach agus lán de ghleannta cúnga ina bhfuil miocraeráid shonrach agus pobail shonracha plandaí. Tá an limistéar geografach 200-250 m os cionn leibhéal na farraige. Tá a dhromchla clúdaithe ag dríodar Pléicéineach atá créúil agus gainmheach, ar a bhfuil ithreacha donna foraoise foirmithe atá aigéadach, an-chreimthe, créúil agus lán siolta. I measc na saintréithe atá ag an aeráid tá frasaíocht íseal (500–600 mm in aghaidh na bliana), samhraí atá measartha te, tirim agus i mbaol triomaigh, agus tréimhsí seaca, ceomhara, ceobhránacha go déanach san earrach agus go luath san fhómhar. Bíonn líon íseal uaireanta gréine agus meánteocht faoi bhun 10 °C ann.

Tá línte pórúcháin Suffolk agus Île-de-France tar éis dul in oiriúint go maith do na dálaí geografacha áitiúla, don mhiocraeráid agus do na pobail plandaí. Tar éis tréimhse ghairid (14 lá ar a mhéad) diúil eisiach, is féidir leis na huain fanacht lena máthair sa loca uanbhreithe, áit ar féidir leo diúl fad agus is toil leo. I gcuid iata den loca uanbhreithe nach bhfuil rochtain ag an máthair uirthi, is féidir leis na huain féar tirim a ithe, ad libitum, ar féar tirim é a baineadh ar thalamh féaraigh Kelemér, agus beatha a ithe atá curtha in oiriúint dá riachtanais chothaitheacha.

Tá an mhiocraeráid shonrach (samhraí fionnuara tirime) agus saintréithe na hithreach thar a bheith fabhrach do na féara agus do na plandaí luibhe. A bhuí leis sin, tá pobail uathúla plandaí agus féarthalamh ina bhfuil níos mó ná 90 cineál plandaí foirmithe ar thalamh féaraigh Kelemér. Féar atá in 80 % ar a laghad den fhéarach, agus den fhéar tirim a tháirgtear air, ina bhfuil carbaihiodráití i bhfoirm snáithín seachas stáirse. Cuireann sé sin cosc ar shraith thiubh saille (geir) a theacht i matán na n-uain. Tá neart próitéine, mianraí agus aimíonaigéad fíor-riachtanach san fhéar, rud a chuireann leis an gcuma mharmarach atá ar “Keleméri bárányhús”, leis an uigeacht bhog atá aige agus leis an dath glédhearg atá air.

Chomh maith le féar, tá plandaí íocshláinte sna féaraigh a thugann dea-bholadh agus blas spíosrach do “Keleméri bárányhús”.

Bíonn cionmhaireachtaí na gcomhábhar beatha i gcomhréir go hiomlán le riachtanais fáis an uain ag gach céim forbartha, ionas nach féidir an bheatha agus an féar tirim a bheith ina gcúis leis an bhfeoil a bheith sailleach.

Chomh maith leis an teicníc tógála agus an bheatha a úsáidtear, tríd na huain a mharú sula mbaineann siad 120 lá d’aois amach, bíonn uigeacht bhog agus dath glédhearg ar an bhfeoil.

I dteannta a chéile, bíonn tionchar ag na tosca sin ar cháilíocht na feola agus, dá mbarr, tugtar blas taitneamhach spíosrach do “Keleméri bárányhús”, mar aon le huigeacht bhog, dath glédhearg, dea-bholadh úr agus, a bhuí leis an easpa geire agus leis na sraitheanna tanaí saille ionmhatánaí, an chuma mharmarach atá air.

Tagairt d’fhoilsiú na sonraíochta

https://gi.kormany.hu/foldrajzi-arujelzok

(1) IO L 343, 14.12.2012, lch. 1.